Author: administrator
Last saved by: barnova
Company: Abyss

Osobitná časť

K čl. I

K bodu 1
Úpravou sa zabezpečuje, aby opatrenia na zaistenie bezpečnosti a ochrany zdravia pri práci podľa zákona č. 124/2006 Z. z. a podľa ďalších právnych predpisov a ostatných predpisov na zaistenie bezpečnosti a ochrany zdravia pri práci zamestnávateľ vykonal tak, aby boli zamestnancovi vždy prístupné a použiteľné pred začatím práce, pre ktorú sú určené.
 
K bodu 2
Návrhom sa upravuje, aby zamestnávateľ zabezpečoval pitný režim podľa vnútorného predpisu, ktorým upraví podrobnosti potrebné na zabezpečenie pitného režimu. 
 
K bodu 3
Navrhovaná zmena vychádza z aplikačnej praxe. Spresňujú sa predpoklady potrebné na oboznamovanie zamestnancov. 
 
K bodu 4
Navrhovaná zmena vychádza z aplikačnej praxe, najmä spresňuje ustanovenia, ktoré sa nevzťahujú na oboznamovanie zamestnancov vlastnými zamestnávateľovými školiteľmi. 
 
K bodu 5
 Navrhuje sa skrátiť doba výkonu vybraného povolania, ktorá je podmienkou účasti na rekondičnom pobyte zamestnanca, ktorý nepretržite vykonáva prácu zaradenú do tretej alebo štvrtej kategórie rizikových prác. Úpravou sa tak navrhuje zvýšiť starostlivosť o zamestnancov, ktorí vykonávajú prácu zaradenú do tretej alebo štvrtej kategórie.
 
K bodu 6
Upravuje sa podmienka počtu odpracovaných rokov a počtu odpracovaných pracovných zmien zamestnanca, ktorý nepretržite vykonáva vybrané povolania a ktorý pracuje s dokázaným chemickým karcinogénom – tieto podmienky limitujú účasť na ďalšom rekondičnom pobyte. Znížením počtu uvedených parametrov sa navrhuje zvýšiť starostlivosť o zamestnancov v záujme predchádzania vzniku chorôb z povolania.
 
K bodu 7
Upravuje sa požiadavka na obsluhovanie pracovných prostriedkov s vyšším rizikom a vykonávanie činnosti na týchto pracovných prostriedkoch len s požadovaným dokladom vydaným inšpektorátom práce, osobou oprávnenou na výchovu a vzdelávanie alebo revíznym technikom podľa § 16 vyhlášky č. 508/2009 Z. z.
 
K bodu 8
Návrhom sa ustanovuje, že oprávnená právnická osoba na overovanie plnenia požiadaviek bezpečnosti technických zariadení ustanovená v § 14 ods. 1 zákona č. 124/2006 Z. z. bude vydávať doklad o overení odborných vedomostí. Nebude vydávať osvedčenie alebo preukaz na činnosti uvedené v § 14 ods. 1 písm. c) zákona č. 124/2006 Z. z., tieto osvedčenia a preukazy budú vydávať inšpektoráty práce.
 
K bodu 9
Návrhom sa v nadväznosti na bod 8 a čl. II bod 2 zabezpečí podmienka na vydanie osvedčenia alebo preukazu príslušným inšpektorátom práce  na činnosti uvedené v § 14 ods. 1 zákona č. 124/2006 Z. z.
 
K bodu 10
Návrhom sa toto ustanovenie upravuje v nadväznosti na úpravu § 14 ods. 1 písm. c) navrhovanú v bode 8. 
 
K bodu 11
Návrhom sa dopĺňajú podmienky zániku platnosti oprávnenia na overovanie plnenia požiadaviek bezpečnosti technických zariadení. Zároveň sa tieto podmienky zosúlaďujú s podmienkami zániku platnosti oprávnenia na činnosť podľa § 15 a oprávnenia na výchovu a vzdelávanie podľa § 27 zákona č. 124/2006 Z. z.
V súlade s poznatkami z aplikačnej praxe sa navrhuje, aby Národný inšpektorát práce na základe oznámenia zmeny názvu, sídla alebo identifikačného čísla v oprávnení na overovanie plnenia požiadaviek bezpečnosti technických zariadení oprávnenou právnickou osobou vydal tejto oprávnenej právnickej osobe nové oprávnenie na overovanie plnenia požiadaviek bezpečnosti technických zariadení s aktualizovanými údajmi. 
Ustanovuje sa podmienka, po ktorej môže právnická osoba opätovne požiadať o vydanie oprávnenia na overovanie plnenia požiadaviek bezpečnosti technických zariadení, ak predchádzajúce oprávnenie jej bolo odobraté. 
 
K bodu 12
Návrhom sa doplňujú podmienky zániku platnosti oprávnenia na činnosť podľa § 15 ods. 1  zákona č. 124/2006 Z. z., pričom dochádza k ich zosúladeniu s podmienkami zániku platnosti oprávnenia na overovanie plnenia požiadaviek bezpečnosti technických zariadení podľa § 14 a oprávnenia na výchovu a vzdelávanie podľa § 27  zákona č. 124/2006 Z. z.
 
K bodu 13
Ustanovuje sa podmienka, aby oprávnená právnická osoba na základe oznámenia zmeny údajov uvedených v § 15 odseku 5 písm. c) zákona č. 124/2006 Z. z.  zamestnávateľom vydala zamestnávateľovi nové oprávnenie s aktualizovanými údajmi, ako aj podmienka doby po ktorej môže zamestnávateľ požiadať o vydanie tohto oprávnenia, ak jej bolo toto oprávnenie odobraté za nedodržanie zákonom stanovených podmienok.
 
K bodu 14
Návrhom sa upravuje názov ustanovenia a jednotlivé odseky ustanovenia v súlade s obsahom tohto ustanovenia.
V § 16 odsek 1 sa dopĺňa požiadavka obsluhovať určený pracovný prostriedok a vykonávať určené pracovné činnosti ustanovené právnymi predpismi na zaistenie bezpečnosti a ochrany zdravia pri práci pri jeho prevádzke aj o doklad vydaný osobou oprávnenou na výchovu a vzdelávanie podľa § 27 ods. 3 zákona č. 124/2006 Z. z. a o doklad vydaný revíznym technikom podľa § 16 vyhlášky č. 508/2009 Z. z.
V § 16 ods. 3 písmeno c) sa upresňuje, ktorá fyzická osoba je povinná preukázať zdravotnú spôsobilosť pred  vydaním osvedčenia, preukazu alebo dokladu podľa § 16 ods. 1 písm. b).      
V § 16 sa novým odsekom 4 rámcovo vymedzuje  zdravotná spôsobilosť na vykonávanie činnosti podľa prílohy č. 1a na účely získania osvedčenia alebo preukazu a špecifikuje sa, ktorý lekár môže posudzovanie zdravotnej spôsobilosti vykonať.   
V § 16 sa  novými odsekmi 6 a 7 upravuje periodicita posúdenia zdravotného stavu fyzickej osoby, ktorá vykonáva činnosť podľa prílohy č. 1a a jej alternatívny spôsob vykonania, ak sa podľa osobitného predpisu alebo podmienok výrobcu pracovného prostriedku vyžaduje na obsluhu pracovného prostriedku vodičské oprávnenie.
V § 16 sa novým odsekom 8 upresňujú podmienky aktualizačnej odbornej prípravy u osoby oprávnenej na výchovu a vzdelávanie fyzickej osoby, ktorá má doklad podľa § 16 ods. 1 písm. b) na vykonávanie činnosti (obsluhovať určený pracovný prostriedok a vykonávať učené činnosti pri jeho prevádzke).
V § 16 ods. 10 sa predlžuje doba po ktorej môže fyzická osoba požiadať o vydanie osvedčenia, preukazu alebo dokladu podľa § 16 ods. 1 písm. b) zákona č. 124/2006 Z. z., ak jej boli tieto odobraté za nedodržanie zákonom stanovených podmienok.   
V § 16 ods. 11 sa dopĺňa podmienka straty platnosti osvedčenia, preukazu alebo dokladu podľa § 16 ods. 1 písm. b) zákona č. 124/2006 Z. z. Ak  fyzická osoba, ktorá vykonáva činnosť podľa prílohy č. 2a, sa nepodrobí lekárskej prehliadke alebo na základe posúdenia jeho zdravotného stavu nie je zdravotne spôsobilá vykonávať činnosť uvedenú v prílohe č. 1a, potom osvedčenie, preukaz alebo doklad podľa § 16 ods. 1 písm. b) zákona č. 124/2006 Z. z. strácajú platnosť.

K bodu 15
	Novo sa vymedzuje lehota, v ktorej poskytovateľ zdravotnej starostlivosti splní oznamovaciu povinnosť. 

K bodu 16
V nadväznosti na požiadavku z praxe sa novo upravuje spôsob vykonania povinnosti zamestnávateľov, ktorých zamestnanci pracujú na spoločnom pracovisku.
  
K bodu 17
Upresňuje sa spôsob zabezpečenia povinnosti zamestnávateľa a fyzickej osoby, ktorá je podnikateľom a nie je zamestnávateľom, ktorá vykonáva montážne, opravárenské, stavebné a iné práce pre iné fyzické osoby a právnické osoby – písomne dohodnúť s objednávateľom prác zabezpečenie a vybavenie pracoviska na bezpečný výkon prác. 
 
K bodu 18
	Ide o legislatívno-technickú úpravu v zmysle ustanovenia prílohy č. 1a.

K bodu 19
Predlžuje sa doba, po ktorej bezpečnostný technik, ktorému bolo odobraté osvedčenie bezpečnostného technika, môže požiadať o jeho vydanie.   
 
K bodu 20
Predlžuje sa doba, po ktorej autorizovaný bezpečnostný technik, ktorému bolo odobraté osvedčenie autorizovaného bezpečnostného technika, môže požiadať o vykonanie odbornej skúšky. 
  
 K bodu 21
V súlade s poznatkami z aplikačnej praxe sa dopĺňa inštruktor, ktorý musí spĺňať podmienky ustanovené pre školiteľa, t. j. inštruktorom je osoba s odbornou spôsobilosťou na činnosť, na ktorú sa žiada vydať oprávnenie na výchovu a vzdelávanie, s odbornou praxou v tejto činnosti najmenej tri roky a lektorskou spôsobilosťou.
 
K bodu 22
Návrhom sa spresňuje text úvodnej vety, aby bolo zrejmé, že ide o žiadosť o vydanie oprávnenia na výchovu a vzdelávanie.
 
K bodu 23
Úpravou sa dopĺňa doklad, ktorý je fyzická alebo právnická osoba povinná pripojiť k žiadosti o vydanie oprávnenia na výchovu a vzdelávanie z dôvodu preukázania splnenia podmienky ustanovenej pre školiteľa v § 27 ods. 4 písm. a) druhý bod  zákona č. 124/2006 Z. z.
 
K bodu 24
	Ide o legislatívno-technickú úpravu.

K bodu 25
Upresňujú sa podmienky, ktoré má spĺňať osoba oprávnená na výchovu a vzdelávanie v súlade s vydaným oprávnením na výchovu a vzdelávanie. 
 
K bodu 26
Ustanovenie sa dopĺňa o doklad podľa § 16 ods. 1 písm. b) zákona č. 124/2006 Z. z.  
 
K bodu 27
Navrhované zmena vychádza z aplikačnej praxe, nakoľko účelom špecifikovania jednotlivých položiek evidencie, ktorú je osoba oprávnená na výchovu a vzdelávanie povinná evidovať, je zvýšenie pružnosti a efektívnosti výkonu inšpekcie práce a znemožnenia nekalých činností pri vydávaní preukazov, osvedčení a dokladov. 
 
K bodu 28
Ustanovenie sa dopĺňa o doklad podľa § 16 ods. 1 písm. b) zákona č. 124/2006 Z. z.  
   
K bodu 29
Predlžuje sa doba, po ktorej môže právnická osoba alebo fyzická osoba požiadať o vydanie oprávnenia na výchovu a vzdelávanie, ak jej bolo oprávnenie odobraté za nedodržanie zákonom stanovených podmienok.   

 
K bodu 30
Návrhom sa upravujú podmienky zániku platnosti oprávnenia na výchovu a vzdelávanie, pričom zároveň dochádza k zosúladeniu týchto podmienok s podmienkami zániku platnosti oprávnenia na overovanie plnenia požiadaviek bezpečnosti technických zariadení podľa § 14 a oprávnenia na činnosť podľa § 15 zákona č. 124/2006 Z. z. 
 
K bodu 31
V súlade s poznatkami z aplikačnej praxe sa navrhuje, aby Národný inšpektorát práce na základe oznámenia zmeny údajov uvedených v § 27 ods. 12 písm. a) a b) v oprávnení na výchovu a vzdelávanie osobou oprávnenou na výchovu a vzdelávanie vydal tejto oprávnenj osobe nové oprávnenie na výchovu a vzdelávanie s aktualizovanými údajmi. 

K bodu 32
V splnomocňovacom ustanovení sa dopĺňa všeobecne záväzný právny predpis, ktorý vydá MPSVR SR a v ktorom ustanoví minimálne technické a prístrojové vybavenie potrebné na overovanie plnenia požiadaviek bezpečnosti technických zariadení podľa § 14 ods. 1 zákona č. 124/2006 Z. z.
 
K bodu 33
Návrhom v odseku 2 sa precizuje plnenie požiadaviek na zaistenie bezpečnosti a ochrany zdravia pri práci upravených slovenskou technickou normou, ak tieto požiadavky nie sú ustanovené zákonom č. 124/2006 Z. z. a ďalšími všeobecne záväznými právnymi predpismi na zaistenie bezpečnosti a ochrany zdravia pri práci. 
Navrhovaná zmena v odseku 3 spočívajúca v evidovaní príslušných údajov vychádza z aplikačnej praxe a účelom je skvalitnenie poskytovaných dodávateľských služieb právnickými a fyzickými osobami, zlepšenie výkonu kontroly poskytovaných služieb a znemožnenia nekalých činností pri poskytovaní služieb.
 
K bodu 34
Upravuje sa prechodné obdobie, do kedy musí  fyzická osoba, ktorá má preukaz, osvedčenie alebo doklad podľa § 16 ods. 1 písm. b) zákona č. 124/2006 Z. z. na činnosť uvedenú v prílohe č. 2a  preukázať svoju  zdravotnú spôsobilosť, aby uvedené doklady nestratili platnosť.  
Upravuje sa, do kedy oprávnená právnická osoba, ktorá má vydané oprávnenie na činnosti podľa § 14 odseku 1 musí preukázať technické a prístrojové vybavenie potrebné na vykonávanie činnosti, aby uvedený doklad nestratil platnosť.  
Upravuje sa platnosť preukazov a osvedčení vydaných oprávnenou právnickou osobou pred 1. júlom 2013 v spojitosti s posudzovaním zdravotnej spôsobilosti na výkon príslušných pracovných činností. 
 
 K bodu 35
V nadväznosti na zmeny v § 16 zákona č. 124/2006 Z. z. (v bode 14) sa vkladá príloha č. 1a, ktorej obsahom je zoznam činností fyzických osôb, pri ktorých je podmienkou na vydanie preukazu, osvedčenia alebo dokladu podľa § 16 ods. 1 písm. b) aj zdravotná spôsobilosť na vykonávanie týchto činností.
Z  legislatívno- technického dôvodu sa doterajšia príloha č. 1a označuje ako príloha č. 1b.

K bodu 36
Navrhovaná zmena vychádza z aplikačnej praxe, keď uvádzané činnosti zabezpečujú aj podnikajúce fyzické osoby.

K čl. II

K bodu 1
Upravuje sa povinnosť Národného inšpektorátu práce v nadväznosti na úpravu v § 14 ods. 1 písm. c) návrhu zákona viesť verejne prístupný zoznam vydaných a odobratých osvedčení inšpektorátom práce.
 
K bodu 2
Upravujú sa povinnosti inšpektorátu práce v nadväznosti na úpravu v § 14 ods. 1 písm. c) návrhu zákona ohľadom vydávania preukazov a osvedčení. 
 
K čl. III

K bodu 1
Návrhom sa ustanovuje správny poplatok za vydanie preukazu a osvedčenia na vykonávanie činnosti podľa § 16 zákona č. 124/2006 Z. z. inšpektorátom práce, ktoré doteraz vydávali osoby oprávnené podľa § 14 zákona č. 124/2006 Z. z. 
 
K bodu 2
Návrhom sa ustanovuje správny poplatok za vydanie duplikátu oprávnenia, osvedčenia alebo preukazu  ako aj vydanie nového oprávnenia s aktualizovanými údajmi uvedených v položke 202. 

K bodu 3
	Navrhuje sa vložiť do sadzobníku správnych poplatkov v časti XIII., položke 202 poznámku o výnimke vyberania poplatku podľa písmena j).
 
K čl. IV

Navrhuje sa splnomocnenie na vyhlásenie úplného znenia zákona č. 124/2006 Z. z.
 
K čl. V

Navrhuje sa dátum nadobudnutia účinnosti zákona, a to dňa 1. júla 2013 okrem tých ustanovení, ktoré sa týkajú rekondičných pobytov a posudzovania zdravotnej spôsobilosti na prácu v spojitosti s preukazmi, osvedčeniami a dokladmi podľa § 16 ods. 1 písm. b) zákona č. 124/2006 Z. z., pre ktoré sa navrhuje odklad nadobudnutia účinnosti od 1. januára 2014.